## Pravilnik o uvjetima i načinu stavljanja u promet riba i drugih morskih organizama

### NN 136/2006 (18.12.2006.), Pravilnik o uvjetima i načinu stavljanja u promet riba i drugih morskih organizama

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**3076**

Na temelju članka 6a. stavka 2. Zakona o morskom ribarstvu (»Narodne novine«, br.
74/94; 57/96 i 48/05) ministar poljoprivrede, šumarstva i vodnoga gospodarstva
donosi

## PRAVILNIK

### O UVJETIMA I NAČINU STAVLJANJA U PROMET RIBA I DRUGIH MORSKIH ORGANIZAMA

Članak 1.

Ovim Pravilnikom propisuje se:
– stavljanje u promet riba i/ili drugih morskih organizama (u daljnjem tekstu:
ribe),
– način stavljanja u promet ribe,
– uvjeti kojima moraju udovoljavati mjesta za promet ribom,
– način izvješćivanja o prometu ribom.

Članak 2.

(1) Ribe mogu biti stavljene u promet ukoliko udovoljavaju propisima o kakvoći,
deklariranju i označavanju hrane, te veterinarsko--zdravstvenoj ispravnosti.
(2) U promet se mogu stavljati samo ribe koje potječu iz gospodarskog ribolova,
uzgoja ili uvoza.
(3) Ribe su stavljene u promet kad ih proizvođač stavi na ras­polaganje ili ih
isporuči.
(4) Proizvođač iz stavka 3. ovoga članka je ovlaštenik Povlastice za gospodarski
ribolov na moru ili Povlastice za uzgoj ribe i drugih morskih organizama.
(5) Promet ribe uključuje uvoz i izvoz ribe.
(6) Odredba stavka 3. ovog članka ne odnosi se na promet živom ribom u svrhu
daljnjeg uzgoja.

Članak 3.

(1) Zabranjen je promet ribama iz gospodarskog ribolova čije su veličine ispod
minimalnih dozvoljenih ulovnih veličina.
(2) Zabranjen je promet pojedinim vrstama riba iz gospodarskog ribolova za
lovostaja tih vrsta, ukoliko potječu iz ribolovnog mora Republike Hrvatske.
(3) Iznimno od odredbe stavka 2. ovoga članka, za vrijeme lovostaja u promet se
može staviti samo riba ulovljena prije početka lovostaja, što se dokazuje
pravovremeno dostavljenom Izjavom o skladištenju ribe.

Članak 4.

(1) Ovlaštenici Povlastice za obavljanje gospodarskog ribolova na moru (u
daljnjem tekstu: ribari) smiju ulov iskrcati na obalu samo u posebno određenim
mjestima za iskrcaj (u daljnjem tekstu: iskrcajna mjesta) ukoliko:
– obavljaju ribolov ribarskim plovilom duljine preko 15 metara te ostvare ulov
od 300 ili više kilograma plave ribe, odnosno 50 ili više kilograma ostalih
vrsta riba i/ili drugih morskih organizama,
– obavljaju ribolov pridnenom povlačnom mrežom – koćom, pelagijskom povlačnom
mrežom koćom, dredžama, kružnim mrežama plivaricama ili plutajućim parangalom za
krupnu plavu ribu i ostvare ulov od 300 ili više kilograma plave ribe, odnosno
50 ili više kilograma ostalih vrsta riba i/ili drugih morskih organizama.
(2) Iznimno od odredbe stavka 1. ovoga članka, iskrcaj se može obaviti izvan
iskrcajnog mjesta, na mjestima koje odredi nadležni inspektor sigurnosti
plovidbe ili ribarski inspektor radi plovidbenih ili sigurnosnih razloga (kvar
pogonskog stroja ili uređaja za uprav­ljanje ribarskim plovilom, loših
vremenskih uvjeta i slično) ili ako je to potrebno radi očuvanja kvalitete
ulova.

Članak 5.

(1) Iskrcajna mjesta mogu biti samo unutar luke otvorene za javni promet ili
luke posebne namjene-ribarske luke, u skladu s posebnim propisima.
(2) Uvjeti kojima moraju udovoljavati iskrcajna mjesta unutar pojedinog lučkog
područja namijenjenog za iskrcaj su:
– nesmetan prilaz teretnim vozilima s kopnene strane, odnosno ribarskim
plovilima s mora;
– za vrijeme iskrcaja mora biti osiguran neometan rad osobama koje sudjeluju
neposredno u poslovima iskrcaja, nadležnim inspek­torima i drugim ovlaštenim
osobama.
(3) Iznimno od odredbe stavka 1. ovoga članka, iskrcajna mjesta mogu biti luke
ili privezi namijenjeni za iskrcaj ribe unutar objekata odobrenih za preradu
i/ili skladištenje ribe.

Članak 6.

(1) Ribari smiju stavljati ribu u prvu prodaju samo na za to određenim mjestima
(u daljnjem tekstu: mjesto prve prodaje), osim u slučaju prodaje poznatom prvom
kupcu određenom u članku 7. stavku 2. ovoga Pravilnika.
(2) Mjesto prve prodaje je odobreni objekt, a na kojem se obav­lja prva prodaja
ribe prvom kupcu na veliko (sabirni centar za ribu, otkupna stanica ribe,
veletržnica ribom – s dražbom ili bez nje i slično).
(3) Na mjestima prve prodaje u promet mogu staviti ribu samo proizvođači i
veletrgovci ribom iz uvoza.
(4) Mjesta prve prodaje moraju ispunjavati uvjete za promet ribom u skladu s
posebnim propisima.
(5) Pod prvom prodajom ne smatra se prodaja na malo krajnjim potrošačima od
strane samih ribara na za to predviđenim mjestima (tržnice, ribarnice i slično).

Članak 7.

(1) Prvi kupac je fizička ili pravna osoba, koja obavlja djelatnost veleprodaje,
maloprodaje, prerade i/ili skladištenje ribe.
(2) Poznati prvi kupac je fizička ili pravna osoba koja obavlja djelatnost iz
stavka 1. ovoga članka, a s kojom proizvođač ima unaprijed dogovorenu prodaju
ribe izvan mjesta prve prodaje.
(3) Prvi kupac smije u daljnju prodaju, potrošnju, skladištenje ili preradu
staviti samo ribe koje potječu:
– s mjesta prve prodaje,
– izravno od proizvođača ili
– iz uvoza.

Članak 8.

(1) Ribari moraju dostavljati Izjave o iskrcaju s podacima po vrsti i količini
ribe Ministarstvu poljoprivrede, šumarstva i vodnoga gospodarstva (u daljnjem
tekstu: Ministarstvo), u roku od 48 sati od obavljenog iskrcaja, na obrascu koji
je određen propisom o dostavi podataka u gospodarskom ribolovu na moru.
(2) Mjesta prve prodaje moraju proslijediti podatke o prometu ribom po vrstama,
količinama i cijenama u roku od 48 sati Ministarstvu.
(3) U slučaju prve prodaje poznatom prvom kupcu na mjestima koja nisu određena
za prvu prodaju, prvi kupac ne smije staviti ribu u daljnji promet dok ne
dostavi Ministarstvu podatke o kupnji ribe po vrsti, količini i cijeni, a
najkasnije u roku od 48 sati od kupnje.
(4) Podaci iz stavaka 2. i 3. ovoga članka dostavljaju se na Prodajnom listu
(Prilog 1.) u elektronskom obliku.
(5) Ribu u prijevozu od iskrcajnog mjesta do mjesta prve prodaje ili do poznatog
prvog kupca mora pratiti Popratni list (Prilog 2.).
(6) Ukoliko se riba nakon iskrcaja ne nudi na prodaju ili se namjerava staviti u
prodaju u kasnijem razdoblju, ribar je dužan u roku od 48 sati dostaviti podatke
Ministarstvu o skladištenju ribe, na obrascu Izjave o skladištenju ribe (Prilog
3.).

Članak 9.

(1) Ribarsko plovilo koje plovi pod stranom zastavom i namjerava iskrcati ulov
ribe u Republici Hrvatskoj o tome mora obavijestiti Ministarstvo najkasnije 72
sata prije predviđenog dolaska u luku iskrcaja, pod uvjetom da je dobilo
odobrenje za ulazak u teritorijalno more i unutrašnje morske vode Republike
Hrvatske od strane nadležnog ministarstva.
(2) Ribarsko plovilo koje plovi pod stranom zastavom ulov može iskrcati samo u
lukama koje su otvorene za međunarodni promet, na dijelu obale koji ispunjava
uvjete za prihvat ulova u skladu s posebnim propisima.
(3) Iznimno od odredbe stavka 2. ovoga članka, iskrcaj se može obaviti izvan
iskrcajnog mjesta na mjestu koje odredi inspektor sigurnosti plovidbe uz
odobrenje nadležnih tijela za nadzor državne granice, radi plovidbenih ili
sigurnosnih razloga (kvar pogonskog stroja ili uređaja za upravljanje ribarskim
plovilom, loši vremenski uvjeti i slično).

Članak 10.

(1) Zapovjednik plovila ili stručno osposobljena osoba plovila s kojeg se
obavlja prekrcaj, te zapovjednik plovila ili stručno osposobljena osoba plovila
na koje se obavlja prekrcaj, moraju voditi evidenciju o prekrcaju, obavijestiti
Ministarstvo najkasnije 24 sata prije početka prekrcaja te izvijestiti o
obavljenom prekrcaju najkasnije 24 sata nakon završetka prekrcaja, na obrascu
koji je određen posebnim propisom o dostavi podataka u gospodarskom ribolovu na
moru.
(2) Iznimno od odredbe stavka 1. ovog članka, prekrcaj se može obaviti bez
najave, radi plovidbenih ili sigurnosnih razloga (kvar pogonskog stroja ili
uređaja za upravljanje ribarskim plovilom, loši vremenski uvjeti i slično) ili
radi očuvanja kvalitete ulova, a o završenom prekrcaju mora se izvijestiti
Ministarstvo.

Članak 11.

Prilozi 1., 2. i 3. iz članka 8. tiskani su u prilogu ovoga Pravilnika i čine
njegov sastavni dio.

Članak 12.

Ovaj Pravilnik stupa na snagu osmoga dana od dana objave u »Narodnim novinama«,
osim odredaba članaka 4., 6. i 8. koje stupaju na snagu 1. siječnja 2008.
godine.

Klasa: 011-02/06-01/41
Urbroj: 525-1-06-1
Zagreb, 11. prosinca 2006.

Ministar
**Petar Čobanković**, v. r.

PRILOG 1.

![](dodatni/145223.gif)

PRILOG 2

![](dodatni/145222.gif)

PRILOG 3

![](dodatni/145221.gif)

Pravilnik, NN 136/2006-3076
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)